## Pravilnik o izmjenama i dopunama Pravilnika o sudjelovanju pripadnika Oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu

### NN 19/2011 (11.2.2011.), Pravilnik o izmjenama i dopunama Pravilnika o sudjelovanju pripadnika Oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu

MINISTARSTVO OBRANE

387

Na temelju članka 16. Zakona o sudjelovanju pripadnika Oružanih snaga Republike Hrvatske, policije, civilne zaštite te državnih službenika i namještenika u mirovnim operacijama i drugim aktivnostima u inozemstvu (»Narodne novine«, broj 33/02 i 92/10) donosim

PRAVILNIK

O IZMJENAMA I DOPUNAMA PRAVILNIKA O SUDJELOVANJU PRIPADNIKA ORUŽANIH SNAGA REPUBLIKE HRVATSKE I DRŽAVNIH SLUŽBENIKA I NAMJEŠTENIKA MINISTARSTVA OBRANE U MIROVNIM OPERACIJAMA I DRUGIM AKTIVNOSTIMA U INOZEMSTVU

Članak 1.

U Pravilniku o sudjelovanju pripadnika Oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu (»Narodne novine«, broj 8/06) u članku 1. stavak 1. mijenja se i glasi:

»Ovim Pravilnikom propisuju se opći uvjeti sudjelovanja pripadnika Oružanih snaga Republike Hrvatske te državnih službenika i namještenika Ministarstva obrane u mirovnim operacijama i drugim aktivnostima u inozemstvu, definiraju se ovlasti ustrojstvenih jedinica u pripremi za sudjelovanje, prava, obveze i odgovornosti tijekom sudjelovanja u aktivnosti u inozemstvu kao i po povratku u Republiku Hrvatsku te prava, obveze i odgovornosti čelnika kontingenata i skupina.«

Članak 2.

U članku 2. stavku 1. iza podstavka 4. dodaje se novi podstavak 5. koji glasi:

»– da imaju odgovarajući čin,«

Dosadašnji podstavak 5. postaje podstavak 6. mijenja se i glasi:

»– da ispunjavaju sigurnosne i druge tražene uvjete nositelja aktivnosti.«

Članak 3.

U članku 3. stavku 1. podstavak 8. mijenja se i glasi:

»– prati i raščlanjuje izvješća Glavnog stožera Oružanih snaga Republike Hrvatske kao i podatke iz drugih izvora te priprema izvješća ministra obrane Hrvatskom saboru, Vladi Republike Hrvatske i Predsjedniku Republike Hrvatske.«

Članak 4.

U članku 7. stavku 1. podstavak 6. mijenja se i glasi:

»– organizira provedbu zdravstvenih pregleda prije upućivanja i kontrolnih zdravstvenih pregleda po povratku iz mirovnih operacija i drugih aktivnosti u inozemstvu, cijepljenja i imunizacije te obuke iz područja zdravstvene i veterinarske zaštite u skladu s programom posebne zdravstvene zaštite sudionika,«.

Iza podstavka 8. dodaje se novi podstavak 9. koji glasi:

»– prati i raščlanjuje provedbu zadaća sudionika, prati situaciju u područjima u kojima djeluju pripadnici i postrojbe Oružanih snaga Republike Hrvatske te priprema izvješća načelnika Glavnog stožera ministru obrane,«.

Dosadašnji podstavak 9. postaje podstavak 10. mijenja se i glasi:

»– izvješćuje obitelj u skladu s Uputom o postupanju u slučaju ranjavanja, obolijevanja, pogibije, zarobljavanja ili nestanka pripadnika Ministarstva obrane i Oružanih snaga Republike Hrvatske u mirovnim misijama i operacijama te osigurava skrb o članovima obitelji sudionika.«

Članak 5.

U članku 14. stavak 1. mijenja se i glasi:

»Čelnik hrvatskog kontingenta odnosno skupine u mirovnoj operaciji i drugoj aktivnosti u inozemstvu ima i sljedeća prava i obveze:

– usklađuje djelovanje kontingenta odnosno skupine prema dobivenim zadaćama,

– izvješćuje Glavni stožer o odsutnosti pripadnika kontingenta odnosno skupine iz područja operacije/misije,

– pruža potporu službenim izaslanstvima iz Republike Hrvatske,

– predstavlja kontingent odnosno skupinu pred međunarodnim i drugim tijelima,

– usklađuje aktivnosti kontingenta odnosno skupine s uvjetima života i rada, odgovara za rad kontingenta odnosno skupine,

– provodi stegovne postupke i predlaže poticajne mjere,

– dostavlja izvješća o stanju i sudjelovanju sudionika,

– predlaže i koordinira s Glavnim stožerom povratak sudionika u Republiku Hrvatsku zbog smrti člana uže obitelji, zdravstvenih razloga, potrebe vođenja stegovnog postupka te drugih opravdanih razloga,

– dostavlja izvješća o nastaloj ozljedi na radu odnosno sumnji na profesionalnu bolest sudionika,

– predlaže sudionike za pohvale i nagrade,

– provodi i druge aktivnosti potrebne za uspješno obavljanje poslova i zadaća u okviru mirovne operacije ili druge aktivnosti u inozemstvu.«

Iza stavka 1. dodaje se stavak 2. koji glasi:

»Čelnik hrvatskog kontingenta odnosno skupine u mirovnoj operaciji i drugoj aktivnosti u inozemstvu može angažirati pripadnike i postrojbe pod operativnim nadzorom ili zapovijedanjem zapovjednika mirovne operacije i druge aktivnosti, za nacionalne zadaće, samo uz prethodnu suglasnost toga zapovjednika.«

Članak 6.

U članku 17. stavci 2. i 3. mijenjaju se i glase:

»Zapovjednik odnosno čelnik ustrojstvene jedinice određene za nositelja aktivnosti na temelju zaprimljenog izvješća o nastanku ozljede na radu odnosno sumnje na profesionalnu bolest dužan je u skladu s propisanim postupkom nadležnoj ustanovi – zavodu koji obavlja poslove zdravstvenog osiguranja zaštite zdravlja na radu podnijeti prijavu ozljede na radu za sudionika koji je ozlijeđen u mirovnoj operaciji odnosno drugoj aktivnosti u inozemstvu.

Troškove propisane specifične terapije ili zdravstvene usluge za ozljedu koju ustanova – zavod iz stavka 2. ovoga članka ne prizna kao ozljedu na radu i/ili ne snosi troškove, snosit će Ministarstvo obrane ako Uprava za ljudske resurse utvrdi da se dogodila u izravnoj svezi s obavljanjem poslova na kojima je sudionik bio angažiran.«

Članak 7.

U članku 20. stavak 1. mijenja se i glasi:

»Ministarstvo obrane, u skladu s mogućnostima, sudionicima osigurava telekomunikacijske veze s Republikom Hrvatskom«.

Članak 8.

U članku 21. stavak 1. mijenja se i glasi:

»Kada mirovna operacija ili druga aktivnost u inozemstvu traje osam i više mjeseci Ministarstvo obrane obvezno je sudioniku omogućiti i financirati jednokratni posjet Republici Hrvatskoj radi korištenja odmora u trajanju od 15 dana uključujući i dane provedene na putu i troškove prijevoza.«

Iza stavka 1. dodaju se novi stavci 2. i 3. koji glase:

»U slučaju smrti člana uže obitelji za vrijeme sudjelovanja u mirovnoj operaciji ili drugoj aktivnosti u inozemstvu sudionik ima pravo na plaćeni dopust u trajanju od deset (10) dana uključujući dane provedene na putu i troškove prijevoza.

Tijekom korištenja dopusta, godišnjeg odmora ili izbivanja iz operacije ili druge aktivnosti u inozemstvu iz drugih opravdanih razloga sudionici ne ostvaruju pravo na dodatak iz članka 16. ovoga Pravilnika.«

Dosadašnji stavci 2. i 3. postaju stavci 4. i 5.

Članak 9.

U članku 24. stavku 1. riječi: »u roku od 14 dana« zamjenjuju se riječima: »u roku od 20 dana«.

Članak 10.

U cijelom tekstu Pravilnika o sudjelovanju pripadnika Oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu (»Narodne novine«, broj 8/06) riječi: »Vojna sigurnosna agencija« zamjenjuju se riječima: »Vojna sigurnosno-obavještajna agencija«, u odgovarajućem padežu.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/11-04/2
Urbroj: 512-01-11-2
Zagreb, 31. siječnja 2011.

Ministar
dr. sc. Davor Božinović, v. r.

Pravilnik, NN 19/2011-387